**PRANEŠIMAS SPAUDAI**

**2025-03-17**

**Klaipėdiečiai kviečiami minėti Žemės dieną: vyks vaidybinė misterija, bus iškelta Žemės vėliava**

Pasaulinę Žemės dieną klaipėdiečiai šiemet kviečiami paminėti prie I. Simonaitytės kalno. Kovo 20 d. 20 val. Klaipėdos miesto savivaldybė ir Kultūros centras Žvejų rūmai miesto gyventojus ir svečius kviečia susiburti kalno papėdėje, kur vyks išskirtinė vaidybinė misterija.

Šis Žemės dienai skirtas teatralizuotas pasirodymas taps jausminga kelione per mūsų planetos žavesį, taip pat jo metu bus gvildenamos šių dienų aktualijos – ekologija, klimato kaita bei žmonių populiacijos augimas. Menininkai kvies ne tik stebėti, bet ir pajusti Žemės grožį bei mūsų pačių atsakomybę už gamtos išsaugojimą. Dalyvaus Priekulės Ernsto Vicherto teatras, Klaipėdos dramos teatro jaunieji aktoriai, „Gliukų teatras“.

Po pasirodymo, 20.30 val., visi bus kviečiami prisijungti prie pasaulinės iniciatyvos – solidarumo akcijos „Žemės valanda“ ir išjungti šviesas. Šviesos simboliškai bus išjungtos ir ant I. Simonaitytės kalno.

Kaip ir kiekvienais metais, kovo 20-ąją, Žemės vėliava bus iškelta ir prie Klaipėdos miesto savivaldybės administracijos pastato. Klaipėdos miesto savivaldybė, sveikindama visus pasaulinės Žemės dienos proga, kartu primena, jog šią ypatingą dieną kiekvienas iš mūsų turėtumėme susimąstyti apie aktualias Žemės problemas ir kaip kiekvienas iš mūsų galėtumėme prisidėti prie jų sprendimų savo kasdienine veikla – tvariu vartojimu, pakartotinai naudodami daiktus, rūšiuodami atliekas, taupydami vandens ir energijos išteklius.

Žemės diena minima kiekvienais metais kovo 20 d. Tai astronominis pavasaris, šiomis dienomis ateina pavasario lygiadienis, kai visose Žemės rutulio vietose, išskyrus poliarines sritis, dienos ir nakties trukmė susilygina. Šią ypatingą dieną iškeliamos Žemės vėliavos, organizuojami įvairūs aplinkosauginiai renginiai ir diskusijų klubai, viešinamos aktualios aplinkos problemos, raginama priimti Žemei ir mus supančiai aplinkai palankius sprendimus.